1I mam Abraham chi ka mam yoj oj aj Israel winak, ¿wach u rikic utzil chomal re i Dios xu 'ano? 2N-are ta rumal ni'pa tak i xu 'ano chi xa 'anaw 'utz che ire chuwach i Dios. We ta queje ile, 'o ne usuc'-i we tene xo'on nim che rib, péro n-ca majaw ta ile chuwach i Dios. 3¿Wach cu bij u wuj i Dios? Queje iri cu bij: "I mam Abraham xu cuba u c'ux che i Dios, y Dios 'utz xu rilo rumal u cubibal u c'ux che." Queje ile tz'ibtalic. 4(Ile n-rumal ta jun chac u 'anom; xa are jun sipon che.) Bay, jun winak, we chacun-nak, are i xya' che, are i rajil u ch'acom; n-are ta jun sipon xya' che. 5Péro we 'o jun cu cuba u c'ux che i Dios, i Dios 'utz crilo rumal u cubibal u c'ux che; n-are ta rumal we u 'anom jun chac. I Dios cu c'ulaj i ajmac we cu jach rib pu'ab. 6Que'elok pacha xu lap i mam David ujer re i quicotemal re jun winak pacha ile. N-ta co'ono we n-ta jun chac u 'anom cu ch'acbej re u c'aslemal chuwach i Dios; i Dios 'utz crilo xa rumal u cubibal u c'ux che. 7I mam David xu bij: 'Utz que ique chi Dios u cuyum chic i qui mac atzalal, 'utz que ique chi chuptal chic u wach i qui mac. 8'Utz re ire chi n-cojtal ti u mac rumal i Kajwal. (Queje ile tz'ibtal can chupam u wuj i Dios.) 9I utzil chomal re i Dios-le ¿xataba xui chique ique chi 'antal i retal circuncision che i qui ch'acul? N-xui taj. Xak chique i n-'antal ti retal chique. Pues ya in bim chic chiwe chi Dios xu ril i mam Abraham 'utz chuwach, xa rumal u cubibal u c'ux che. 10¿Umpa xo'on i Dios i utzil chomal-le? ¿Xataba chirijil u cojic i retal che? N-chirijil taj; lic nabe. 11Xo'on panok, te'uri xa 'an i retal che u ch'acul. Are i 'ilbal-re 'uri chi i mam Abraham ya 'utz chic chuwach i Dios xa rumal u cubibal u c'ux che. I mam Abraham xu cuba u c'ux che i Dios are maja ca 'an i retal che u ch'acul. Rumal-i, que'elok ire xak qui kajaw ique chi 'o u cubibal qui c'ux che i Kajwal, tupu n-'antal ti retal che i qui ch'acul. Rumal u cubibal qui c'ux che i Kajwal, i Dios que rilo pacha n-ta qui mac qui 'anom. 12Katzij, i mam Abraham are qui kajaw ique chi 'o i retal che qui ch'acul, xui-ri, n-xui ta rumal i retal-le, chi 'antal chique, xak 'o u chac quiqui cuba qui c'ux che i Dios pacha xu 'an ire are maja 'o i retal che u ch'acul. 13I Dios xu bij che i mam Abraham chi co'on panok cu ya i jyub ta'aj che, junam cu' u muk u xiquin. Queje ile xu bij che, man i Dios 'utz xrilo rumal u cubibal u c'ux che. Xa rumal ile; n-rumal ti u cojic i 'atbal tzij tz'ibtal can rumal i mam Moises. 14We tene xya' i jyub ta'aj chique xa rumal u cojic i 'atbal tzij, i u cubibal qui c'ux che i Dios n-ta co'on-re 'uri chique, xak n-ta que'el wi 'uri wach u sujum i Dios chique. 15We 'o i 'atbal tzij, xak 'o 'uri i tojbal mac; péro we n-ti 'atbal tzij, n-ta xak ca kel wi 'uri. 16I Dios, wach u sujum che i mam Abraham, xu 'ano man ire lic u cubam u c'ux che i Dios. Queje ile xu 'an i Dios, 'alijinsabal-re che, chi i rutzil u c'ux, lic 'o que che conojel ni'pa i je u muk u xiquin i mam Abraham. Konojel yoj oj u muk u xiquin i mam Abraham we ka cubam ka c'ux che i Kajwal. Wach u sujum i Dios, n-xui ta que ique chi quiqui coj u 'ij i 'atbal tzij re i mam Moises, xak sujtal chique conojel ni'pa i qui cubam qui c'ux che i Dios pacha xu 'an i mam Abraham ujer. Ire que'el 'uri pacha ka kajaw yoj 17chuwach i Dios, xa rumal u cubibal ka c'ux pacha xo'on ire. Man i Dios xu bij che i mam Abraham: "Quin 'an na chawe at qui kajaw u q'uial tak winak, xa bi chi tinimital." Queje ile tz'ibtal can chupam i wuj re i Dios. Chuwach i Dios, oj u muk u xiquin i mam Abraham, chi lic xu cuba u c'ux che ire. Are i Dios-le cu c'unsaj sak chiquiwach i camnak, xak ca tiqui chu wina-kirsaxic pachique tak i craj, tupu c'a maja 'olic. 18I mam Abraham xu coj i Dios; lic xu cuba u c'ux che, chi cril na wach i bital che rumal i Dios. Queje ile xu 'ano, tupu chuwach ire n-ta módo u 'onquil. Xui-ri, xo'on panok i mam Abraham xe'elok chi qui kajaw ni u q'uial tak winak, chuwach i jyub ta'aj. Xe'elok pacha u bim i Dios che, man Ire u bim che chi "Queje ni u q'uial a muk a xiquin pacha qui q'uial i ch'umil chila chuwach i caj." Queje ile u bim che. 19I mam Abraham n-xu sach tu cubibal u c'ux che u tzij i Dios, tupu laj 'o chic cien junab che. N-xu sach taj, tupu xril u be chi ya ca camic; xak i ati Sára, chi rixokil, ya rij chic, n-calan taj. 20I mam Abraham, lic xu coj u tzij i Dios, ire n-ta xu bij pu c'ux we n-katzij ti xbix che rumal i Dios. Xui-ri, xu cowij u cubibal u c'ux che, y xu bij u 'ij i Dios. 21Ire lic cu na pu c'ux chi ca 'antaj na pacha i bital che, man reta'am chi Dios lic 'o u cho'ab chu 'onquil. 22Rumal-i, i Dios xril i mam Abraham lic 'utz chuwach, man lic xu cuba u c'ux che. 23N-xui ta re i mam Abraham, tz'ibtal i tzij-i chi cu bij: "'Utz xe'el chuwach i Dios." 24Xak chake yoj tz'ibtal i tzij-le. I Dios 'utz coj ril chuwach, ni'pa i cul ka c'ux che ire chi xu c'unsaj sak chuwach i Kajwal Jesus. 25Are i Jesus-le chi xya' pa camic rumal i ka mac, xak xc'unsax sak chuwach, 'anbal re chake chi oj 'utz chuwach i Dios.
ROMANOS 4